## Marián Cano: “La Comunitat Valenciana ratifica el seu lideratge nacional en sostenibilitat turística certificat per AENOR per segon any consecutiu”

*** La titular de Turisme afirma que “este full de ruta garantix el respecte al territori i al medi natural i cultural, a més de reforçar una activitat econòmica que genera ocupació i cohesió social”
* En 2024 es va executar el 100 % dels 41 programes que componen l’Estratègia de sostenibilitat turística de la Comunitat Valenciana**

La consellera d’Innovació, Indústria, Comerç i Turisme, Marián Cano, ha assegurat que la “Comunitat Valenciana ratifica el seu lideratge nacional a disposar d’una estratègia de sostenibilitat turística certificada per AENOR, per segon any consecutiu”.

La titular de Turisme ha explicat que, “després de superar amb èxit l’autoria el mes de juliol passat, Turisme Comunitat Valenciana manté el seu segell d’entitat amb estratègia en sostenibilitat certificada”.

En este sentit, ha recordat que l’Estratègia de sostenibilitat 2024-2028 es basa en sis principis de la política turística de sostenibilitat: responsabilitat, cogovernança, integració, adaptabilitat, comunicació i innovació, i ha subratllat que “el certificat d’AENOR assegura que les pràctiques turístiques estan alineades amb els Objectius de Desenrotllament Sostenible i l’Agenda 2030”.

Així, ha ratificat l’aposta del Consell per una indústria turística compatible amb el desenrotllament econòmic, social i sostenible, al mateix temps que ha indicat que “este full de ruta garantix el respecte al territori, la conservació dels entorns naturals i el patrimoni cultural i la convivència, a més de reforçar una activitat econòmica que genera ocupació i cohesió social”.

**Novetats de 2025: transició digital i petjada de carboni**

Per a este any 2025, AENOR ha acreditat que Turisme Comunitat Valenciana compta amb 49 programes en diferents àrees, 8 més que l’any anterior, que contribuïxen a assolir els Objectius de Desenrotllament Sostenible.

Entre les principals iniciatives del 2025 del Pla operatiu de sostenibilitat, es mantenen els projectes relatius a l’eix econòmic i que permeten disposar d’un sector fort que genera prosperitat i ocupació.

En este sentit s’incorpora un nou projecte basat en la cogovernança amb ajuntaments que desitgen col·laborar per a l’aplicació del règim sancionador sobre vivendes d’ús turístic.

En l’eix social sobre impulsar el coneixement, destaca el programa de formació en competències digitals en turisme que facilite la transició tecnològica del sector, així com altres plans de sostenibilitat social del turisme o la formació en accessibilitat.

En l’àmbit ambiental, l’esforç anirà dirigit al foment d’iniciatives per a l’adaptació al canvi climàtic, al mesurament de la petjada turística de carboni i a la sensibilització del turista en este sentit.

D’esta manera, ha assenyalat la consellera Marián Cano, “en 2025 continuarem avançant a afavorir la transició digital, fomentar la transició verda i sostenible i continuar mitigant el canvi climàtic i l’adaptació a este”.

“Tot això —ha afegit—, amb l’objectiu d’aconseguir un turisme resilient, productiu i generador d’ocupació, però també més verd i inclusiu”, posant en marxa plans i iniciatives específiques impulsats per les àrees d’ordenació i inspecció, competitivitat, fons europeus, centres de turisme (CdT), Invat·tur i màrqueting.

Cano ha ressaltat que l’Estratègia de sostenibilitat de Turisme Comunitat Valenciana s’encamina a aconseguir un sector turístic valencià compromés amb el futur, el planeta i la ciutadania, que complix amb la seua missió de servici públic i participa dels canvis que es requerixen globalment per a aconseguir les metes marcades per l’Agenda 2030.

**Principals resultats 2024**

L’auditoria d’AENOR ha analitzat l’estratègia general presentada per Turisme Comunitat Valenciana, que manté els tres eixos de la sostenibilitat: econòmica, social i ambiental.

La responsable de la política turística del Consell ha afirmat que en 2024 va suposar un repte aconseguir esta certificació per ser el primer any de desenrotllament de l’estratègia i pel context en el qual es va desenrotllar. “La implantació del pla va comportar esforç, però també adaptació a les circumstàncies, en un exercici que es va tancar amb l’execució del 100 % dels 41 programes que la componien, la qual cosa va permetre contribuir a 16 dels 17 ODS”, ha asseverat.

En concret, els ODS als quals més es va contribuir van ser, en un 46,3 %, l’ODS 17, ‘Aliances per a aconseguir els objectius’; en un 43 %, l’ODS 8, ‘Treball decent i creixement’; en un 22 %, l’ODS 12, ‘Producció i consum responsables’, i, en un 17 %, l’ODS 4, ‘Educació de qualitat’.

Fecha: 17/08/2025